कुशलको कुशलता
ट्वान्टी–२० विश्वकप छनोटका लागि भएका खेलमा कुशल भुर्तेलको प्रदर्शन उत्कृष्ट रह्यो । गत शुक्रबार यूएईसँग भएको खेलमा उनले दुई चौकासहित ११ रन हानेपछि ब्याट दुई टुक्रा भएर आउट भए । त्यसअघिका सबै खेलमा निकै राम्रो प्रदर्शन गरेका भुर्तेलले भने पाँच खेलमध्ये ब्याट भाँचिएको खेल अविस्मरणीय भएको बताए । ‘किनेको चार महिना मात्रै भएको ब्याट थियो । भाँचिएला भन्ने लागेकै थिएन, कस्तो कस्तो लाग्यो,’ उनले भने ।
लुम्बिनी — ट्वान्टी–२० विश्वकप छनोटका लागि भएका खेलमा कुशल भुर्तेलको प्रदर्शन उत्कृष्ट रह्यो । गत शुक्रबार यूएईसँग भएको खेलमा उनले दुई चौकासहित ११ रन हानेपछि ब्याट दुई टुक्रा भएर आउट भए । त्यसअघिका सबै खेलमा निकै राम्रो प्रदर्शन गरेका भुर्तेलले भने पाँच खेलमध्ये ब्याट भाँचिएको खेल अविस्मरणीय भएको बताए । ‘किनेको चार महिना मात्रै भएको ब्याट थियो । भाँचिएला भन्ने लागेकै थिएन, कस्तो कस्तो लाग्यो,’ उनले भने ।कुशलले विश्वकप छनोटका लागि दुई वर्षअघि यूएईसँग हार स्मरण गरे । अनि, त्यसको बदला लिन पाएकोमा निकै खुसी व्यक्ति पनि गरे । ‘हाम्रो सपना नै हो– बेस्ट दिने । देशलाई जिताउने,’ उनले भने, ‘त्यसमा व्यक्तिगत प्रयास र टिमको एकताले काम गरिरहेको छ ।’ मूलपानी क्रिकेट मैदानमा टस जितेर पहिला ब्याटिङ गरेको यूएईलाई नेपालले १३४–९ को स्कोरमा रोकेको थियो । जवाफी ब्याटिङमा उत्रेको नेपालले १ सय ३५ रनको विजय लक्ष्य १७.१ ओभरमै पूरा गरेको हो ।ओमानसँग आइतबार भएको खेलमा भने नेपाली टोली पराजित भएपछि उपविजेतामा चित्त बुझाउनु परेको छ । ‘टिमवर्कका कारण हामीले जित्छौं भन्ने विश्वास थियो । उच्च लक्ष्य दिएको भएपनि खेल जित्न सकिएन ।’ खेल हो हारजित भइरहन्छ भनेर नै मन बुझाउनु परेको उनको भनाइ छ । टस जितेर पहिले ब्याटिङ गरेको नेपालले दिएको एकसय ८५ रनको लक्ष्य पछ्याउने क्रममा ओमानले पनि निर्धारित २० ओभरमा एक सय ८४ रन बनाएपछि खेल सुपर ओभरमा पुगेको थियो । त्यसमा नेपाल पराजित भएको हो । यद्यपि, कुशल छनोट खेलका उत्कृष्ट ब्याटर चुनिएका छन् ।विश्वकप छनोट खेलमा कुशलले एक सय ८५ रन बनाए । राष्ट्रिय टिमबाट खेल्ने क्रममा उनलाई आशिफको साथ अत्यन्तै सहज लाग्छ । ‘पोखरा प्रिमियम लिगबाट ओपनर डेब्यु भएका हामी एकअर्कासँग कम्फर्ट फिल गर्छौं,’ उनले भने । टुर्नामेन्टको सुरुआतमै दीपेन्द्र सिंह ऐरी घाइते भएपछि टिममा निराशा छाएको भए पनि यूएईसँग कमब्याक गरेर खेलेपछि टिममा उत्साह थपिएको उनले बताए ।विद्यालय जीवनबाटै क्रिकेटमा रुचि बढाएका कुशल भुर्तेलले आफ्ना बुवाको थप प्रेरणाले क्रिकेटमै अघि बढ्ने अठोट लिए । रूपन्देहीको तिलोत्तमा–५ का कुशल रूपन्देहीको छनोट तहबाट २०१० मा खेल्न सुरु गरेका थिए । नेपाली क्रिकेटलाई विश्वकप क्वालिफायरसम्म पुर्‍याउन उनको महत्त्वपूर्ण भूमिका छ । सन् २०१४ ताका क्रिकेटको घरेलु प्रतियोगिता खेल्न सुरु गर्दा शक्ति गौचन, सागर पुनलगायतका खेलाडीलाई भैरहवाको एयरपोर्टमा स्वागत गर्न जाने उनले आफूलाई पनि खेलेर आएपछि स्वागत गर्नेको लर्को होस् भन्ने चाहन्थे ।२६ वर्षीय कुशलको उक्त चाहना भने पूरा भएको छ ।त्यसयता भुर्तेलले खेल जीवनलाई भने अगाडि बढाइरहे । अन्तर्राष्ट्रिय खेलमा नेपाललाई जिताउन धेरै पटक राम्रो प्रदर्शन गरेका उनी हाल पनि नेपाली राष्ट्रिय टिममै छन् । भुर्तेल क्रिकेटमा विद्यालय तहको सिकाइ अति आवश्यक रहेको बताउँछन् । ‘माथिल्ला तहका खेल खेल्नका लागि तलबाटै सिकेर आउनुपर्ने रहेछ भन्ने आफूले नै खेल्दा महसुस भयो,’ उनले भने । जिल्लामा विद्यालयका विद्यार्थीलाई राम्रो कोचिङ दिन सके रूपन्देहीको प्रतिनिधित्व गर्ने थुप्रै खेलाडी जन्मने उनको भनाइ छ । खेलाडीले राम्रो गर्दै गएपछि देशले पनि हेर्ने भएकाले आफूहरू एक भएर देशको नाम राख्न खेलिरहेको भुर्तेल बताउँछन् ।पछिल्लो समय भने दर्शकबाट पनि निकै साथ र सहयोग मिलेको बताउँछन् भुर्तेल । ‘उहाँहरू हाम्रो बाह्रौं टिम मेम्बर हो । मैदानमा बस्ने, हामीलाई बुस्ट अप गर्ने गर्दा खुसी र गर्नुपर्छ भन्ने जोस आउँछ,’ उनले भने, ‘हामीले मूलपानीमा त्यति धेरै दर्शकको अपेक्षा गरेका थिएनौं ।’ आफूहरूको खेल रुचाएर साथ दिने सबै नेपालीलाई देश र क्रिकेटको माया भएकाले यसको विकास जति छ त्यसभन्दा बढी भएर अघि जानुपर्ने उनको बुझाइ छ ।कुशलको यो प्रगतिमा उनकी आमा दुर्गादेवी भुर्तेल हर्षित छिन् । उनलाई कुशल सानो छँदा श्रीमान्सँग छोरोलाई क्रिकेटमा लाउने होइन पढाएर जागिरे बनाउने हो भन्ने गरेको याद आउँछ । ‘बाबुलाई खेल खेलाएर ठिकै गरिएछ जस्तो लागेको छ । आफन्त, साथीभाइ र बाबुकै साथीले खुसी व्यक्त गर्छन्, सुनाउँछन्, सन्तुष्टि त्यसैमा छ,’ उनले भनिन् । कुशलको खेल हेर्नका लागि आफूमा भएको डर हटाएर मैदानमा पुगेको उनले बताइन् । ‘आमा भएकाले मनमा डर थियो, छोरालाई चोट लाग्ला, कसरी हेरूँ भनेर मैदानमै जाँदैनथें,’ उनले भनिन्, ‘अहिलेसम्म प्रत्यक्ष तीनवटा खेल हेर्ने मौका मिलेको छ ।’दुर्गादेवीले कोभिडकालमा भएको त्रिदेशीय क्रिकेटमा छोराको उत्कृष्ट प्रदर्शन भइरहँदा आफू कोभिडसँग लड्दै गरेको अवस्था सम्झँदा भक्कानो छुट्ने गरेको बताउँछिन् । ‘त्यतिबेला मैले उसको खेल हेर्न पाइनँ । पाउँदिन कि भन्ने पनि लाग्यो,’ उनले भनिन्, ‘छोरा खेल्यो, म बाँचें, अब भने सकेसम्म सबै खेल हेर्छु ।’त्यस्तै, गत माघमा पनि कुशलको खेल चलिरहँदा उनलाई आगोले पोलेपछि उनी काठमाडौंमा भर्ना भइन् । त्यतिबेला उनले फेरि कुशलको खेल मिस गरेको बताइन् । दुर्गादेवीले छोरा र उनका साथीले देशको नाम राख्ने काम गरेकाले देशले पनि खेलमा केही छैन भन्नेहरूलाई काममार्फत जवाफ दिनुपर्ने बताउँछिन् ।‘अबका दिनमा भने सरकारले केही गर्ला भन्ने आस छ,’ उनले भनिन्, ‘युवाहरूलाई आकर्षित गर्न सरकारले खेलप्रति बजेट बढाएर ठूला देशसँग प्रतिस्पर्धामा उत्रन सक्ने बनाउनुपर्छ ।’तस्बिर साभार : क्यानको फेसबुक पेज